Pensioenarisse waarskynlik Steinhoff-geld kwytBen la Grange, voormalige hoof finansiële beampte (Foto: Chantall Presence/ANA) Miljarde rand se verliese wat deur Afrika se grootste batebestuurder, die Openbare Beleggingskorporasie (PIC) gely is ná die ineenstorting van Steinhoff se aandeleprys, is waarskynlik permanent, het LP’s Woensdag gehoor. Ben la Grange, voormalige hoof finansiële beampte, het voor vier parlementêre komitees gesê die PIC, wat pensioenfondse namens Suid-Afrika se staatsamptenare bestuur, was Steinhoff se tweede grootste aandeelhouer. “Die verliese uit die pensioenfondse tot dusver sal waarskynlik permanente verliese wees,” het La Grange gesê. Heather Sonn, raadsvoorsitter, het tydens dieselfde vergadering gesê sy kan nie ŉ waarborg aan LP’s gee dat die pensioenfondse veilig is nie, omdat daar “so baie omstandighede buite die raad se beheer” is. Die PIC het in Januarie aan LP’s gesê hy sou waarskynlik waarde kon onttrek uit Steinhoff ondanks ŉ beduidende afname in die aandeleprys ná “rekenkundige onreëlmatighede” in Desember verlede jaar aan die lig gekom het. Die PIC en die GEPF (staatspensioenfonds) het in daardie stadium probeer verduidelik dat die verliese slegs 1% van die bates beloop, maar die randwaarde beloop ongeveer R20 miljard.